**Årsmøte i Opplandenes Redaktørforening**

**Torsdag 17. november kl 17.00 på First Hotel Atlantic i Århus.**

Til stede: Torbjørn Moen, Petter Wang, Hallvard Grotli, Kjell Haugerud, Christoph Smiths, Geir Christensen, Tore Huuse Øwre, Rolv Amdal, Tone Strukstad Qviller, Jon Olav Andersen, Ole Kristian Lyngstad, John Arne Holmlund, Trond Lillebo og Anne Ekornholmen.

**Innkalling og saksliste**

Innkalling og saksliste godkjent.

Torbjørn Moen valgt til møteleder og Kjell Haugerud til sekretær.

**Årsberetning og regnskap**

Formannen gikk gjennom årsberetningen som ble enstemmig godkjent.

Formannen gikk gjennom regnskapet og refererte at revisor ikke har noen merknader.

Hallvard Grotli påpekte at regnskapet ikke gir uttrykk for foreningens verdier fordi det ikke er lagt fram noen balanse. Det er dermed ikke er synliggjort hva slags verdier foreningen har blant annet som følge av fondsplasseringer som ble gjort for noen år tilbake.

Formannen tar dette opp etter årsmøtet for å få framlagt et fullstendig regnskap.

Årsmøtet ga styret fullmakt til å godkjenne det endelige regnskapet.

**Valg**

Valgkomiteen har bestått av Hallvard Grotli, leder og Sissel Skjervum Bjerkehagen og Tone Strukstad Qviller som medlemmer.

Lederen la fram valgkomiteens innstilling. Han påpekte at det er jobbet for å få en kjønnsmessig balanse i tråd med klare føringer fra forrige årsmøte. I tillegg er det lagt vekt på regional balanse, konsernbalanse samt kompetanse som er nyttig for driften av foreningen.

Rolf Nordberg, Glåmdalen, har frasagt seg gjenvalg.

Tone Strukstad Qviller har fratrådt valgkomiteen under deler av komiteens arbeid.

Valgkomiteens forslag fikk enstemmig tilslutning.

Styret har følgende sammensetning:

Leder: Torbjørn Moen, avisa Valdres, gjenvalgt for ett år. (Sist valgt til styret for to år i 2010 og til leder for ett år i 2010)

Kasserer: Nils Kristian Myhre, Østlendingen, gjenvalgt for to år. (Sist valgt for to år i 2009)

Sekretær: Tonje Sagstuen Andersen, Oppland Arbeiderblad, valgt for to år i 2010 og ikke på valg i år.

Styremedlem: Tone Strukstad Qviller, lokalavisa Sør-Østerdal. Ny og valgt for to år.

Vararepresentanter:

Carsten Bleness, Hamar Arbeiderblad, gjenvalgt for ett år. (Sist valgt for ett år i 2010)

Anne Stokke, Gudbrandsdølen Dagningen. Ny og valgt for ett år.

Revisor:

Øivind Ludvigsen, Oppland Arbeiderblad, gjenvalgt for ett år. (Sist valgt for ett år i 2010)

Valgkomite:

Årsmøtet foreslo medlemmer til ny valgkomite og følgende ble valgt for ett år:

Hallvard Grotli, GD – leder

Sissel Skjervum Bjerkehagen, Hadeland

Anne Ekornholmen, HA

**Kontinget**

Formannen foreslo å opprettholde kontingentsatsen på 1.500 kroner.

Enstemmig vedtatt

**Eventuelt**

Det ble diskutert muligheter for ulike temamøter, blant annet med finansminister Sigbjørn Johnsen samt om utviklingen av Innlandsuniversitetet.

Det ble også gitt uttrykk for å styrke samarbeidet med journalistlaget om en del temamøter.

Årsmøtet gir tilslutning til at det også neste år arrangeres en fagtur med tilsvarende opplegg som i år. Foreløpig foreligger det forslag om Berlin som reisemål.

Det ble også foreslått at styret skal vurdere å dele ut to stipend a 10.000 kroner etter søknad fra medlemmer som ønsker å styrke sin kompetanse i forbindelse med omstilling og nyutvikling.

Årsmøtet takket lederen, Torbjørn Moen, for stor innsats i driften av foreningen. Årsmøtet hilser også til Rolf Nordberg og takker for hans innsats i styret.

Årsmøtet slutt kl 18.00 med etterfølgende servering av rakfisk med noe tilbehør.